Fólki bjargað úr bílum sem frusu fastir við veginn Björgunarsveitin Kyndill aðstoðaði ferðamenn í vanda við Núpá eftir bílar þeirra höfðu frosið fastið við þjóðveginn . Hvorki sást inn né út úr bílnum þegar björgunarsveit mætti á vettvang . Mynd / Björgunarsveitin Kyndill Þriðjudagur 14. janúar 2020 Auglýsing Björgunarsveitin Kyndill á Kirkjubæjarklaustri var kölluð út á áttunda tímanum í gærkvöldi til að aðstoða ferðamenn sem sátu fastir á þjóðvegi eitt við Núpá . Þegar björgunarsveitafólk bar að garði höfðu bílarnir frosið fastir við veginn . „ Það var alveg samfelldur klaki frá malbiki upp í vél , “ segir Jón Hrafn Karlsson , meðlimur björgunarsveitarinnar , í samtali við Fréttablaðið . Sérstakar aðstæður urðu til þess að klakamyndun byrjaði . „ Kófið og fjúkandi snjórinn bráðnar í vélinni og lekur niður og verður samstundis að klaka . “ Sáu ekki handa sinna skil Erfiðar aðstæður voru á vettvangi og vindhviður við Lómagnúp fóru upp í 50 metra á sekúndu . „ Það var náttúrulega blindhríð og kóf þegar við mættum á staðinn og bílarnir alveg ísaðir þannig að það sást hvorki inn í þá né út úr þeim , “ segir Jón Hrafn og bætir við að varla hafi verið hægt að sjá handa sinna skil . Ferðamennirnir sex komu að austan á þremur bílum . Þau höfðu neyðst til að stöðva bílana vegna skafrennings og kófs og hringdu í kjölfarið á neyðarlínuna . „ Þegar bílarnir stoppa á þjóðveginum í svona blindhríð þá skefur að þeim og þá fara þeir ekkert lengra . “ Aðstæður á vettvangi voru erfiðar . Mynd / Björgunarsveitin Kyndill Bílarnir enn fastir við veginn Björgunaraðgerðir gengu vel en skilja þurfti bílana eftir á veginum . „ Fólkið var rólegt og aðgerðin heppnaðist ótrúlega vel miðað við aðstæður . “ Ferðalangarnir voru keyrðir á hótel þar sem þau sem þau munu dvelja þar til vegurinn opnar á ný . „ Svo er verktaki á leiðinni núna að losa bílana en vegurinn verður áfram lokaður þar til lægir . “ Jón Hrafn segir ferðamenn hafa virt vegalokarnir síðan vegum var lokað í gær . „ Það er alltaf þannig að þegar lokanir eru settar upp að fullt af fólki er inn á lokuðum svæðum , það er bara misjafnt hversu lengi fólk er að skila sér eins og í þessu tilviki . “ Björgunarsveitin er nú staðsett við lokunarpóst við Núpá til að tryggja að engir fleiri lendi í ógöngum .